text: Kristne i Danmark siden år 850
  31 juli 2012 kl. 09.22
  Der var kristne i Danmark, allerede 100 år før Harald Blåtand reklamerede med, at han havde gjort danerne kristne.
  Det viser en lang række ligfund ved Ribe Domkirke, hvor arkæologer fra Sydvestjyske Museer i Ribe er i gang med at blotlægge grave med mellem 1.500 og 2.000 lig.
  De døde ligger alle efter kristen skik med fødderne mod øst og hovedet mod vest, så de først ser mod øst, når de efter planen rejser sig på dommens dag.
  Desuden har de døde ikke fået gaver med i graven, bortset en enkelt pige med en perlekæde.
  I hedenske grave fra vikingetiden fik de døde knive og sakse i gravene.
  Gravene i Ribe kan føres tilbage til år 850, altså mere end 100 år før Harald Blåtand ifølge den store Jellingsten gjorde danerne kristne i 965.
  
  Mindretal
  De første kristne i Ribe har formentlig tilhørt et lille mindretal. Før Harald Blåtand var det ikke velset at være en kristen dansker.
  - Organisationen af kristendom har nok været minimal. Det slog først igennem omkring 1000-skiftet med sognedeling og lokale kirker, siger arkæolog Troels Jensen, der leder udgravningerne i Ribe.
  Arkæologerne kan på grundlag af en undersøgelse af de dødes tænder og knogler fundet ud af, hvad de spiste, og analysen viser, at de fik lokal kost fra Ribe. Det vil sige, at der ikke var tale om tilrejsende.
  Afsløring af en kristen menighed i Ribe ændrer Danmarks historie.
  - Vi synes, at de flytter ret meget i danmarkshistorien, siger Troels Jensen.
  
  Fakta om udgravningerne
  *Grave tyder kraftigt på, at der var kristne i Danmark i vikingetiden, allerede 100 år før hidtil antaget.
  *Gravenes kristne kendetegn: Skeletterne ligger øst-vest. De har ikke gaver med. Spædbørn er begravet.
  *Gravenes alder er bestemt ved kulstof 14-datering.
  *Strontium-analyse af knogler og tænder viser, hvilket område de døde fik deres kost i, da de levede.
  *Der er 1500-2000 lig i gravene.
  *Hidtil er 60 af dem udgravet.
  *Arkæologerne vil udgrave 500 kvadratmeter og regner dér med at finde i alt 75 grave.
  *Udgravningen foretages for Sydvestjyske Museer i Ribe.
  Udgravningernes hjemmeside.
  